Tekeze

Tekeze-Setit (amharski: ተከዜ) je jedna od najdužih etiopskih rijeka. Dio njenog srednjeg toka formira zapadnu granicu Etiopije prema Eritreji. Rijeka se u zapadnoj Etiopiji, Eritreji i Sudanu zove Setit. Prema podatcima etiopske Središnje statističke agencije (CSA), rijeka Tekeze duga je 608 kilometara. Kanjon rijeke sa svojih 2000 metera je najdublji u Africi i jedan od najdubljih na svijetu. Hidrografija Rijeka Tekeze izvire u sredini Etiopske visoravni pored planine Kačen u pokrajini Lasti, zatim isprva teče na zapad, pa zaokreće i teče na sjever, a potom opet zavija i teče u pravcu zapada. Od spoja s rijekom Tomsom kod kordinata 14°11′N 37°31.7′E rijeka teče kao granična rijeka između Etiopije i Eritreje sve do sudanske tromeđe kod kordinata 14°15.4′N 36°33.6′E. Nakon ulaska u sjeveroistočni Sudan kod kordinata 14°10′N 36°0′E, Tekeze utječe u rijeku Atbarah, posljednju pritoku Nila. Glavne pritoke rijeke u Etiopiji s desne strane su rijeke Tahali, Meri, Telare, Sulo, Arekuja, Geoja, Vare, Firafira, Tokoro i Gumalo, a sa lijeve strane Nili, Mena, Balasa, Balagas, Saha, Bembeja, Ataba, Zarema i Kvalema. Rijeka veći dio godine ima vrlo malo vode, ali za kišne sezone koja u Etiopiji traje za monsunskih vjetrova s Indijskog oceana, od juna do sredine septembra, postaje opasna bujica i nivo voda poraste za više metara. Etiopska vlada je u julu 2002, sklopila ugovor sa kineskim državnim poduzećem za elektroprivredu za izgradnju hidroelektrane od 300 megavata na rijeci Tekeze. Hidroelektrana je dovršena 2009. i za njene potrebe izgrađena je najviša lučna brana u Africi (180 m) i dalekovod do grada Mek'elea dug 105 kilometara. Historija Najraniji zapis o rijeci je jedan spis aksumskog kralja Ezana, u kojem on navodi svoju pobjedu pored "utvrde Kemalke", u donjem toku rijeke Takeze. Korito rijeke Tekeze služilo je kao put za Egipat, to se spominje i u staroj etiopskoj knjizi Kebra Nagast, u poglavlju 53 piše da se kralj Menelik I vratio u Etiopiju iz Egipta, slijedivši rijeku Tekeze. Po nekim etiopskim narodnim predajama, u crkvi Ejela Kudus Mikael kod izvora rijeke Takeze pohranjen je Kovčeg Saveza. Izvori Vanjske veze Ethiopia: Tekeze hydroelectric dam construction underway (Jimma Times) (en) International Water Power and Dam Construction Online Arhivirano 2012-05-06 na Wayback Machine-u (en)